text: Hospital anmelder ansat for seksuelt forhold til kvindelig patient
  22 juni 2016 kl. 08.32
  En 54-årig social- og sundhedsassistent fra Regionspsykiatrien Horsens bliver beskyldt for at have haft et seksuelt forhold til en kvindelig patient.
  Social- og sundhedsassistenten  er nu fritaget for tjeneste, mens politiet undersøger, om der er hold i beskyldningerne.
  - Jeg kan bekræfte, at vi netop har modtaget en anmeldelse fra hospitalet og vi er ved at indlede en efterforskning - men har endnu ikke talt med den 54-årige mand, siger vicepolitiinspektør Peter Thaysen, der er leder af lokalpolitiet i Horsens til TV SYD. 
  Det er Regionspsykiatrien Horsens, der i en pressemeddelelse har oplyst om, at politianmeldelsen er sket.
  - Det er alvorlige anklager, men vi har som afdelingsledelse ikke en holdning til, om han er skyldig eller ikke-skyldig. Derfor har vi bedt politiet om at undersøge, hvad der eventuelt måtte være sket, siger ledende overlæge Ane Azalea Gildberg, Regionspsykiatrien Horsens.
  